La Diputació inicia l'última fase del projecte de desdoblament de la carretera entre Manises i Riba-roja
01 de març de 2023

El pressupost destinat supera els 12,5 milions d'euros, amb un període d'execució estimat de 18 mesos

Manises, 1 de març de 2023. La Diputació de València ha donat inici aquest dimarts a la quarta i última fase de les obres del projecte denominat Via parc del Túria. Manises – Riba-roja, que consisteix en el desdoblament del tram de la carretera CV-370 que transcorre entre els municipis de Manises i Riba- Roja de Túria.

El tram de la CV-370 comprés entre les poblacions de Manises i Riba-roja de Túria, s'ha caracteritzat per la seua elevada intensitat de trànsit, superior als 21.000 vehicles diaris, i per la seua alta accidentalitat. Per això, des de la Diputació de València es va decidir posar en marxa el projecte Via parc del Túria. Manises – Riba-roja, dividit en quatre fases, l'objectiu de les quals ha sigut millorar la capacitat de la via i la seua seguretat, procedint a la duplicació de calçada i el control total d'accessos mitjançant vies de servei.

Després de posar en servei les tres primeres fases del projecte, la corporació provincial inicia la Fase 4, la qual permetrà culminar el condicionament total de la Via parc del Túria entre l'A-7 i Riba-roja de Túria. El pressupost de l'última fase, que té un termini d'execució de 18 mesos, ascendix als 12,5 milions d'euros.

L’alcalde de Manises, Jesús Borràs i Sanchis, ha assenyalat que “després de nombroses reunions amb la Diputació ens alegrem que aquesta actuació estiga més a prop de fer-se realitat. És fonamental per evitar més accidents en un dels punts negres i amb més trànsit del nostre terme municipal”. “A més a més, amb aquestes obres es millorarà l’accessibilitat a les urbanitzacions, una reivindicació veïnal històrica”, ha afegit Borràs.

Els treballs de la quarta fase consistiran, concretament, en la duplicació de la calçada amb control total d'accessos, segregant el trànsit veïnal i el de pas mitjançant vies de servei. Així, per a l'accés a les urbanitzacions Montemayor, el Collado i la Presa, es preveu l'execució de dues glorietes unides mitjançant una nova estructura sota la qual discorrerà el tronc principal de la via. Des de l’àrea de carreteres de la Diputació s’han compromés amb el consistori en fer una reunió explicativa pròximament amb una representació veïnal de la zona.